               EURÓPSKA KOMISIA
            V Bruseli19. 10. 2017
            COM(2017) 603 final
            2017/0263(NLE)
            Návrh
            ROZHODNUTIE RADY,
            ktorým sa určuje pozícia, ktorá sa má v mene Európskej únie zaujať na dvadsiatom riadnom zasadnutí zmluvných strán Barcelonského dohovoru o ochrane životného prostredia a pobrežných oblastí Stredozemného mora vo vzťahu k návrhu na zmenu prílohy II k Protokolu o osobitne chránených oblastiach a biologickej rozmanitosti v Stredomorí

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na dvadsiatom riadnom zasadnutí zmluvných strán Barcelonského dohovoru, pokiaľ ide o zmeny prílohy II k Protokolu o osobitne chránených oblastiach a biologickej rozmanitosti v Stredomorí.

               2.Kontext návrhu

               2.1.Barcelonský dohovor a protokoly

               Cieľom Barcelonského dohovoru o ochrane morského prostredia a pobrežných oblastí Stredozemného mora (ďalej len „Barcelonský dohovor“) je zabezpečiť udržateľné riadenie prírodných morských a suchozemských zdrojov a chrániť morské prostredie a pobrežné oblasti prostredníctvom prevencie, zníženia a odstránenia znečistenia. Barcelonský dohovor nadobudol platnosť 9. júla 2004.

               Barcelonský dohovor dopĺňa sedem protokolov, ktoré sa týkajú osobitných aspektov ochrany životného prostredia v Stredozemí vrátane Protokolu o osobitne chránených oblastiach a biologickej rozmanitosti v Stredomorí (prijatého v roku 1995 a nahrádzajúceho zodpovedajúci protokol z roku 1982) a jeho príloh.

               Európska únia je zmluvnou stranou Barcelonského dohovoru
                  1
                a jeho protokolov
                  2
               . Taliansko, Grécko, Španielsko, Francúzsko, Slovinsko, Malta, Cyprus a Chorvátsko sú takisto zmluvnými stranami Barcelonského dohovoru a jeho protokolov spolu s ďalšími 13 krajinami v Stredomorí, ktoré nie sú členmi EÚ.

               2.2.Dvadsiate riadne zasadnutie zmluvných strán

               V dňoch 17. až 20. decembra 2017 sa bude v albánskej Tirane konať dvadsiate riadne zasadnutie zmluvných strán Barcelonského dohovoru.

               Na zasadnutí budú zmluvné strany okrem iného požiadané, aby rozhodli o akte s právnymi účinkami, konkrétne o návrhu zmeny prílohy II (Zoznam ohrozených alebo bezprostredne ohrozených druhov) k protokolu o osobitne chránených oblastiach a biologickej rozmanitosti v Stredomorí (ďalej len „protokol“).

               Postup uvedený v článku 23 Barcelonského dohovoru sa týka prijatia akejkoľvek zmeny príloh k protokolu. Takéto zmeny sa musia prijať, ak za ne hlasovala trojštvrtinová väčšina zmluvných strán protokolu. V súlade s článkom 25 Barcelonského dohovoru: „Európske hospodárske spoločenstvo [...] uplatňuje svoje hlasovacie právo s počtom hlasov rovným počtu jeho členských štátov, ktoré sú zmluvnými stranami dohovoru a jedného alebo viacerých protokolov; Európske hospodárske spoločenstvo [...] neuplatňuje svoje hlasovacie právo v prípadoch, keď svoje právo uplatňujú príslušné členské štáty a naopak.“

               2.3.Pripravované zmeny prílohy II k protokolu

               Počas dvadsiateho riadneho zasadnutia zmluvných strán Barcelonského dohovoru, ktoré sa bude konať od 17. – 20. decembra 2017, majú zmluvné strany prijať zmeny prílohy II k protokolu (ďalej len „pripravovaný akt“).

               Účely pripravovaného aktu sú:

               – doplniť do zoznamu druhov v prílohe II k protokolu štyri nové druhy triedy Anthozoa (trieda morských bezstavovcov vrátane koralov), konkrétne Isidella elongata, Dendrophyllia cornigera, Dendrophyllia ramea a Desmophyllum dianthus,

               – aktualizovať mená niekoľkých morských a pobrežných druhov vtákov vzhľadom na taxonomické zmeny, ku ktorým došlo od posledných zmien príloh k protokolu.

               Pripravovaný akt sa pre zmluvné strany stane záväzným v súlade s článkom 29 Barcelonského dohovoru, v ktorom sa stanovuje, že „[akýkoľvek] protokol k tomuto dohovoru je pre zmluvné strany príslušného protokolu záväzný“ a s jeho článkom 23, podľa ktorého „prílohy k tomuto dohovoru alebo k akémukoľvek protokolu tvoria neoddeliteľnú súčasť dohovoru alebo protokolu, ktorého sa týkajú“.

               3.Pozícia, ktorá sa má prijať v mene Únie

               Protokolom bol vytvorený zoznam ohrozených alebo bezprostredne ohrozených druhov a zoznam druhov, ktorých využívanie je regulované (článok 12). Tieto dva zoznamy tvoria prílohy II a III k protokolu. Zmluvné strany sú povinné prijať zosúladené opatrenia s cieľom zabezpečiť ochranu a zachovanie živočíšnych a rastlinných druhov uvedených v týchto prílohách.

               V pripravovanom akte sa v prvom rade navrhuje aktualizovať mená niekoľkých druhov morských a pobrežných vtákov vzhľadom na taxonomické zmeny, ku ktorým došlo od posledných zmien príloh k protokolu. Zmeny nie sú podstatné ani vecné; ich cieľom je len uviesť aktuálne mená druhov, ktoré už zoznam obsahuje.

               Po druhé, v pripravovanom akte sa navrhuje doplniť do zoznamu druhov uvedených v prílohe II k protokolu štyri nové druhy triedy Anthozoa (Isidella elongata, Dendrophyllia cornigera, Dendrophyllia ramea a Desmophyllum dianthus).

               O tomto druhom návrhu sa diskutovalo v príslušnom technickom orgáne zriadenom podľa dohovoru na 13. zasadnutí koordinačných orgánov pre protokol, na ktorom bola EÚ zastúpená.

               Tieto štyri druhy koralov sa vyskytujú na útesoch, ktoré predstavujú typ biotopov s európskym významom. Ich ochrana si vyžaduje určenie osobitných chránených území
                  3
                v zmysle prílohy I k smernici o biotopoch
                  4
               . Najmä vo výkladovej príručke biotopov EÚ
                  5
                sa ako druhy tvoriace útesy v Stredozemnom mori uvádzajú: spoločenstvo Dendrophyllia ramea, spoločenstvo Dendrophyllia cornigera, fácie Isidella elongata a spoločenstvá bielych koralov, ako sú Lophelia pertusa a Madrepora oculata (o ktorom je známe, že je s ním spojený druh Desmophyllum dianthus). Uvedené štyri druhy sa nachádzajú na červenom zozname ohrozených druhov v Stredozemnom mori
                  6
                (Dendrophyllia ramea je v súčasnosti klasifikovaná ako zraniteľná; Dendrophyllia cornigera a Desmophyllum dianthus sú ohrozené a Isidella elongate je kriticky ohrozená a považuje sa za takmer endemickú). Tri z týchto druhov (D. ramea, D. cornigera a D. dianthus) patria do skupiny Scleractinia zahrnutej v prílohe II k Dohovoru o medzinárodnom obchode s ohrozenými druhmi voľne žijúcich živočíchov a rastlín, a teda aj v prílohe B k nariadeniu Rady (ES) č. 338/97
                  7
                (nariadenie o obchode s voľne žijúcimi živočíchmi a rastlinami). Štyri druhy triedy Anthozoa sú v Stredozemnom mori vystavené mnohým antropogénnym vplyvom, ako sú vlečné siete na lov pri dne, lov lovnými šnúrami pri dne, vypúšťanie znečisťujúcich látok, ropné vrty, globálne otepľovanie alebo acidifikácia oceánov. Ich schopnosť obnovy môže byť veľmi nízka z dôvodu pomerne pomalého rastu, nízkej schopnosti disperzie a pomerne dlhej dĺžky života. Dokonca aj keď sú vedecké informácie týkajúce sa populácií týchto štyroch druhov obmedzené, z dostupných záznamov o populácii alebo kvalitatívnych pozorovaní vyplýva alarmujúca regresia biotopov a/alebo úbytok populácie.

               Podporou týchto návrhov Únia zabezpečí konzistentnosť vnútornej a vonkajšej činnosti.

               Únia sa zaviazala k medzinárodnej spolupráci pri ochrane biodiverzity v súlade s článkom 191 ods. 1 ZFEÚ a v súlade s článkom 5 Dohovoru OSN o biologickej diverzite, ako aj v súlade s rozhodnutiami prijatými počas desiateho, dvanásteho a trinásteho zasadnutia konferencie zmluvných strán tohto dohovoru, ktoré sa konali v Nagoji
                  8
                v roku 2010, v Pchjongjangu v roku 2014
                  9
                a v Mexiku v roku 2016. V tejto súvislosti sa na zaradenie na zoznam navrhujú druhy uvedené v rozhodnutí XIII/11
                  10
                trinástej konferencie zmluvných strán dohovoru, ktorým sa podporuje vykonávanie osobitného dobrovoľného pracovného plánu pre biodiverzitu v oblastiach chladných vôd zameraného okrem iného na zachovanie a zvýšenie odolnosti ekosystémov v oblastiach chladných vôd.

               V tomto návrhu sa zohľadňuje aj obava vyjadrená na konferencii OSN o trvalo udržateľnom rozvoji v roku 2012 v súvislosti so „značnou zraniteľnosťou koralových útesov a mangrovov voči vplyvom, ako je zmena klímy, acidifikácia oceánov, nadmerný rybolov, deštruktívne rybolovné postupy a znečistenie“, a takisto záväzok „podporovať medzinárodnú spoluprácu s cieľom chrániť koralové útesy a ekosystémy mangrovov a využiť ich sociálne, hospodárske a environmentálne prínosy, ako aj uľahčiť technickú spoluprácu a dobrovoľnú výmenu informácií“, ktoré boli na tejto konferencii prijaté.

               Prispieva sa ním aj k cieľu udržateľného rozvoja 14.2, ktorým je „do roku 2020 udržateľne riadiť a chrániť morské a pobrežné ekosystémy, aby sa zabránilo významným negatívnym vplyvom, a to aj prostredníctvom posilňovania ich odolnosti, a prijať kroky na ich obnovu s cieľom dosiahnuť zdravé a produktívne oceány“.

               Vzhľadom na uvedené skutočnosti by Únia mala podporiť návrh na zmenu prílohy II k protokolu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“ prijímajú formou rozhodnutia.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  11
               .

               4.1.2.Uplatnenie na tento prípad

               Akt, ktorý majú prijať zmluvné strany Barcelonského dohovoru, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 23 a s článkom 29 Barcelonského dohovoru. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie.

               4.2.2.Uplatnenie na tento prípad

               Cieľ a obsah pripravovaného aktu sa týkajú oblasti životného prostredia. Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 v spojení s článkom 218 ods. 9 ZFEÚ.

               2017/0263 (NLE)

               Návrh

               ROZHODNUTIE RADY,

               ktorým sa určuje pozícia, ktorá sa má v mene Európskej únie zaujať na dvadsiatom riadnom zasadnutí zmluvných strán Barcelonského dohovoru o ochrane životného prostredia a pobrežných oblastí Stredozemného mora vo vzťahu k návrhu na zmenu prílohy II k Protokolu o osobitne chránených oblastiach a biologickej rozmanitosti v Stredomorí

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Spoločenstvo v súlade s rozhodnutím Rady 1999/802/ES
                  12
                uzatvorilo Dohovor o ochrane morského prostredia a pobrežných oblastí Stredozemného mora (ďalej len „Barcelonský dohovor“), ktorý nadobudol platnosť 9. júla 2004.

               (2)Únia je aj zmluvnou stranou Protokolu o osobitne chránených oblastiach a biologickej rozmanitosti v Stredozemnom mori (ďalej len „protokol“), ktorý Spoločenstvo uzavrelo v súlade s rozhodnutím Rady 1999/800/ES
                  13
                a ktorý nadobudol platnosť 12. decembra 1999.

               (3)Podľa článku 18 Barcelonského dohovoru je jedným z účelov zasadnutí zmluvných strán podľa potreby prijímať, revidovať a meniť prílohy k tomuto dohovoru a k protokolom.

               (4)Dvadsiate riadne zasadnutie zmluvných strán Barcelonského dohovoru sa má konať od 17. do 20. decembra 2017. Jedným z bodov programu zasadnutia sú zmeny prílohy II k protokolu.

               (5)Účelom týchto zmien je doplniť do zoznamu druhov v prílohe II k protokolu štyri nové druhy triedy Anthozoa (Isidella elongata, Dendrophyllia cornigera, Dendrophyllia ramea a Desmophyllum dianthus) a aktualizovať názvy viacerých morských a pobrežných druhov vtákov uvedených v tomto zozname z dôvodu určitých taxonomických zmien, ku ktorým došlo od posledných zmien príloh k protokolu.

               (6)Je vhodné stanoviť pozíciu, ktorá sa má prijať v mene Únie na dvadsiatom riadnom zasadnutí zmluvných strán Barcelonského dohovoru, keďže zmeny prílohy II k protokolu budú pre Úniu záväzné.

               (7)Štyri druhy triedy Anthozoa navrhnuté na zaradenie do prílohy II k protokolu sa vyskytujú v druhoch prirodzených biotopov s európskym významom, ktorých ochrana si vyžaduje určenie osobitných chránených území podľa prílohy I k smernici Rady 92/43/EHS
                  14
               . Tri z týchto druhov sú uvedené aj v prílohe II k Dohovoru o medzinárodnom obchode s ohrozenými druhmi voľne žijúcich živočíchov a rastlín, ktorý sa v Únii vykonáva prostredníctvom prílohy B k nariadeniu Rady (ES) č. 338/97
                  15
               . Je známe, že všetky druhy navrhnuté na zaradenie do zoznamu sú v Stredozemnom mori ohrozené, a preto potrebujú zvýšenú ochranu pred ľudskou činnosťou, ktorá sa zaručuje prostredníctvom uvedeného protokolu.

               (8)Keďže návrh rozhodnutia na dvadsiatom riadnom zasadnutí zmluvných strán Barcelonského dohovoru sa týka zmeny prílohy II k protokolu, je vhodné ho po jeho prijatí uverejniť v Úradnom vestníku Európskej únie.

               (9)Na dvadsiatom riadnom zasadnutí zmluvných strán Barcelonského dohovoru má byť Únia zastúpená Komisiou v súlade s článkom 17 ods. 1 Zmluvy o Európskej únii (ZEÚ). Členské štáty podporujú pozíciu Únie v súlade s článkom 4 ods. 3 ZEÚ,

               PRIJALA TOTO ROZHODNUTIE:

               Článok 1

               Pozíciou, ktorá sa má v mene Únie zaujať na dvadsiatom riadnom zasadnutí zmluvných strán Barcelonského dohovoru o ochrane morského prostredia a pobrežných oblastí Stredozemného mora („Barcelonský dohovor“), je podporiť návrh na zmenu prílohy II k protokolu o osobitne chránených oblastiach a biologickej rozmanitosti v Stredomorí („protokol“), pokiaľ ide o:

               1.doplnenie týchto druhov:

               –Dendrophyllia cornigera,

               –Dendrophyllia ramea,

               –Desmophyllum dianthus,

               –Isidella elongata;

               2.zmeny mien morských alebo pobrežných druhov vtákov z dôvodu taxonomických zmien uvedených v prílohe.

               Článok 2

               Po svojom prijatí sa rozhodnutie uvedené v článku 1 uverejní v Úradnom vestníku Európskej únie.

               Článok 3

               Toto rozhodnutie je určené Komisii a členským štátom.

               V Bruseli

                     Za Radu

                     predseda

                     (1)
                  Rozhodnutie Rady 77/585/EHS z 25. júla 1977 o uzavretí Dohovoru o ochrane Stredozemného mora pred znečistením a protokolu na prevenciu znečisťovania Stredozemného mora odpadom zhadzovaným z lodí a lietadiel (Ú. v. ES L 240, 19.9.1977, s. 1) a rozhodnutie Rady 1999/802/ES z 22. októbra 1999 o prijatí zmien a doplnkov Dohovoru o ochrane Stredozemného mora proti znečisťovaniu a Protokolu o prechádzaní znečisťovaniu spôsobenému zbavovaním sa odpadov z lodí a lietadiel (Barcelonský dohovor) (Ú. v. ES L 322, 14.12.1999, s. 32).

                     (2)
                  Rozhodnutie Rady 1999/800/ES z 22. októbra 1999 o uzavretí Protokolu týkajúceho sa osobitne chránených oblastí a biologickej diverzity v Stredozemnom mori a o prijatí príloh k tomuto protokolu (Barcelonský dohovor) (Ú. v. ES L 322, 14.12.1999, s. 1).

                     (3)
                  Osobitné chránené územia podľa článku 1 písm. l) smernice o biotopoch sú lokality európskeho významu označené členskými štátmi prostredníctvom štatutárneho, správneho a/alebo zmluvného aktu, kde sa uplatňujú ochranné opatrenia potrebné na zachovanie alebo obnovu prirodzených biotopov a/alebo populácií druhov, pre ktoré je oblasť vymedzená, v priaznivom stave ochrany.

                     (4)
                  Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7).

                     (5)
                  Výkladová príručka biotopov v Európskej únii – EUR 28 prijatá Výborom pre biotopy 4. októbra 1999 (vo verzii EUR 15) a naposledy zmenená v roku 2013
                  http://ec.europa.eu/environment/nature/legislation/habitatsdirective/docs/Int_Manual_EU28.pdf
                  .

                     (6)

                  http://www.iucnredlist.org/initiatives/mediterranean

                     (7)
                  Nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1).

                     (8)
                  Rozhodnutie X/2, Strategický plán pre biodiverzitu na roky 2011 – 2020 a ciele v oblasti biodiverzity z Aichi vrátane cieľa č. 10, podľa ktorého budú „do roku 2015 minimalizované viacnásobné antropogénne tlaky na koralové útesy a iné zraniteľné ekosystémy ovplyvnené zmenou klímy alebo acidifikáciou oceánov s cieľom zachovať ich integritu a funkcie“.

                     (9)
                  Rozhodnutie XII/23, príloha Priority actions to achieve Aichi Biodiversity Target 10 for coral reefs and closely associated ecosystems (Prioritné opatrenia na dosiahnutie cieľa v oblasti biodiverzity z Aichi č. 10 pre koralové útesy a úzko súvisiace ekosystémy).

                     (10)
                  Rozhodnutie XIII/11, Voluntary specific workplan on biodiversity in cold-water areas within the jurisdictional scope of the convention (Osobitný dobrovoľný pracovný plán pre biodiverzitu v oblastiach chladných vôd, ktoré patria do jurisdikčného rozsahu pôsobnosti dohovoru).

                     (11)
                  Vec C-399/12, Nemecko/Komisia (OIV), ECLI:EU:C:2014:2258, body 61 – 64.

                     (12)
                  Rozhodnutie Rady 1999/802/ES z 22. októbra 1999 o prijatí zmien a doplnkov Dohovoru o ochrane Stredozemného mora proti znečisťovaniu a Protokolu o prechádzaní znečisťovaniu spôsobenému zbavovaním sa odpadov z lodí a lietadiel (Barcelonský dohovor) (Ú. v. ES L 322, 14.12.1999, s. 32).

                     (13)
                  Rozhodnutie Rady 1999/800/ES z 22. októbra 1999 o uzavretí Protokolu týkajúceho sa osobitne chránených oblastí a biologickej diverzity v Stredozemnom mori a o prijatí príloh k tomuto protokolu (Barcelonský dohovor) (Ú. v. ES L 322, 14.12.1999, s. 1).

                     (14)
                  Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992, s. 7).

                     (15)
                  Nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1).

    ---documentbreak---

               EURÓPSKA KOMISIA
            V Bruseli19. 10. 2017
            COM(2017) 603 final
            PRÍLOHA
            k
            rozhodnutiu Rady,
            ktorým sa určuje pozícia, ktorá sa má v mene Európskej únie zaujať na dvadsiatom riadnom zasadnutí zmluvných strán Barcelonského dohovoru o ochrane životného prostredia a pobrežných oblastí Stredozemného mora vo vzťahu k návrhu na zmenu prílohy II k Protokolu o osobitne chránených oblastiach a biologickej rozmanitosti v Stredomorí

               PRÍLOHA

               k

               rozhodnutiu Rady,

               ktorým sa určuje pozícia, ktorá sa má v mene Európskej únie zaujať na dvadsiatom riadnom zasadnutí zmluvných strán Barcelonského dohovoru o ochrane životného prostredia a pobrežných oblastí Stredozemného mora vo vzťahu k návrhu na zmenu prílohy II k Protokolu o osobitne chránených oblastiach a biologickej rozmanitosti v Stredomorí

               Príloha

               Zoznam taxonomických zmien morských a pobrežných druhov uvedených v prílohe II k Protokolu o osobitne chránených oblastiach a biologickej rozmanitosti v Stredomorí

               Pre prílohu II k Protokolu o osobitne chránených oblastiach a biologickej rozmanitosti v Stredomorí (ďalej len „protokol“) sa navrhujú tieto zmeny mien alebo zatriedenia morských a pobrežných druhov.

               1.Do inej taxonomickej skupiny sa preradili tieto druhy:

               –„Fucus virsoides J. Agardh“ sa presunul z kmeňa „Rhodophyta“ do kmeňa „Heterokontophyta“

               –„Kallymenia spathulata (J. Agardh) P.G. Parkinson“ sa presunul z kmeňa „Heterokontophyta“ do kmeňa „Rhodophyta“

               2.Z kategórie „Aves“ boli vypustené tieto druhy:

               –„Hydrobates pelagicus (Linnaeus, 1758)“

               –„Phalacrocorax aristotelis (Linnaeus, 1761)“

               –„Phalacrocorax pygmeus (Pallas, 1773)“

               –„Phoenicopterus ruber (Linnaeus, 1758)“

               –„Sterna albifrons (Pallas, 1764)“

               –„Sterna bengalensis (Lesson, 1831)“

               –„Sterna caspia (Pallas, 1770)“

               –„Sterna nilotica (Gmelin, JF, 1789)“

               –„Sterna sandvicensis (Latham, 1878)“

               Do danej kategórie sa doplnili tieto druhy:

               –„Hydrobates pelagicus ssp. melitensis (Schembri, 1843)“

               –„Phalacrocorax aristotelis ssp. desmarestii (Payraudeau, 1826)“

               –„Microcarbo pygmaeus (Pallas, 1773)“

               –„Phoenicopterus roseus (Pallas, 1811)“

               –„Sternula albifrons (Pallas, 1764)“

               –„Thalasseus bengalensis (Lesson, 1831)“

               –„Hydroprogne caspia (Pallas, 1770)“

               –„Gelochelidon nilotica (Gmelin, JF, 1789)“

               –„Thalasseus sandvicensis (Latham, 1878)“


|

52010PC0298

Návrh rozhodnutie Rady, ktorým sa obnovuje povolenie na uvádzanie výrobkov, ktoré obsahujú geneticky modifikovanú kukuricu Bt11 (SYN-BTØ11-1), sú z nej zložené alebo vyrobené, na trh, ktorým sa povoľujú potraviny a zložky potravín, ktoré obsahujú poľnú kukuricu Bt11 (SYN-BTØ11-1) alebo sú z nej zložené, v súlade s nariadením (ES) č. 1829/2003, a ktorým sa zrušuje rozhodnutie komisie 2004/657/ES (Iba francúzske znenie je autentické) Text s významom pre EHP  /* KOM/2010/0298 v konečnom znení - NLE 2010/0156 */

	[pic] | EURÓPSKA KOMISIA |Brusel, 4.6.2010KOM(2010)298 v konečnom znení2010/0156 (NLE)NávrhROZHODNUTIE RADY,ktorým sa obnovuje povolenie na uvádzanie výrobkov, ktoré obsahujú geneticky modifikovanú kukuricu Bt11 (SYN-BTØ11-1), sú z nej zložené alebo vyrobené, na trh, ktorým sa povoľujú potraviny a zložky potravín, ktoré obsahujú poľnú kukuricu Bt11 (SYN-BTØ11-1) alebo sú z nej zložené, v súlade s nariadením (ES) č. 1829/2003, a ktorým sa zrušuje rozhodnutie Komisie 2004/657/ES(Iba francúzske znenie je autentické) Text s významom pre EHP  DÔVODOVÁ SPRÁVAPripojený návrh rozhodnutia Rady sa týka obnovenia povolenia na uvádzanie na trh existujúcich potravín a zložiek potravín, ktoré sú vyrobené z geneticky modifikovanej kukurice Bt11, obnovenia povolenia na uvádzanie na trh existujúceho krmiva, ktoré obsahuje kukuricu Bt11, je z nej zložené alebo vyrobené a iných výrobkov ako potraviny a krmivo, ktoré obsahujú kukuricu Bt11 alebo sú z nej zložené, s výnimkou kultivácie, v súvislosti s ktorými spoločnosť Syngenta Seeds S.A.S. predložila 17. apríla 2007 Komisii žiadosť na základe nariadenia (ES) č. 1829/2003 o geneticky modifikovaných potravinách a krmivách.Pripojený návrh sa tiež týka obnovenia povolenia na uvádzanie na trh potravín a zložiek potravín, ktoré obsahujú sladkú kukuricu Bt11, sú z nej zložené alebo vyrobené, ktoré sú povolené na základe rozhodnutia Komisie 2004/657/ES, a povoľovania potravín a zložiek potravín, ktoré obsahujú poľnú kukuricu alebo sú z nej zložené, ktoré v EÚ neboli nikdy povolené.Európsky úrad pre bezpečnosť potravín vydal 17. februára 2009 priaznivé stanovisko v súlade s článkami 6 a 18 nariadenia (ES) č. 1829/2003. Úrad usúdil, že kukurica Bt11 je rovnako bezpečná ako kukurica, ktorá nebola geneticky modifikovaná, pokiaľ ide o možné účinky na zdravie ľudí a zvierat alebo na životné prostredie. Preto dospel k záverom, že je nepravdepodobné, že uvádzanie na trh výrobkov, ktoré obsahujú kukuricu Bt11, sú z nej zložené alebo vyrobené, ako sa opisuje v žiadosti, by malo v rámci plánovaného určeného používania nepriaznivé účinky na zdravie ľudí, zvierat alebo na životné prostredie.Na základe týchto skutočností sa návrh rozhodnutia Komisie, ktorým sa obnovuje povolenie na uvádzanie na trh výrobkov, ktoré obsahujú geneticky modifikovanú kukuricu Bt11, sú z nej zložené alebo vyrobené, ktorým sa povoľujú potraviny a zložky potravín, ktoré obsahujú poľnú kukuricu, alebo sú z nej zložené, a ktorým sa zrušuje rozhodnutie Komisie 2004/657/ES, predložil 19. apríla 2010 Stálemu výboru pre potravinový reťazec a zdravie zvierat. Výbor nevydal žiadne stanovisko: 12 členských štátov (167 hlasov) sa vyslovilo za prijatie, 9 členských štátov (84 hlasov) hlasovalo proti nemu, 3 členské štáty (46 hlasov) sa zdržalo hlasovania a 3 členské štáty (48 hlasov) neboli zastúpené.V dôsledku toho sa od Komisie podľa článku 35 ods. 2 nariadenia (ES) č. 1829/2003 a v súlade s článkom 5 rozhodnutia Rady 1999/468/ES upraveného rozhodnutím Rady 2006/512/ES vyžaduje, aby Rade predložila návrh týkajúci sa opatrení, ktoré sa majú prijať, pričom Rada má tri mesiace na to, aby rozhodla kvalifikovanou väčšinou, a aby informovala Parlament.2010/0156 (NLE)NávrhROZHODNUTIE RADY,ktorým sa obnovuje povolenie na uvádzanie výrobkov, ktoré obsahujú geneticky modifikovanú kukuricu Bt11 (SYN-BTØ11-1), sú z nej zložené alebo vyrobené, na trh, ktorým sa povoľujú potraviny a zložky potravín, ktoré obsahujú poľnú kukuricu Bt11 (SYN-BTØ11-1) alebo sú z nej zložené, v súlade s nariadením (ES) č. 1829/2003, a ktorým sa zrušuje rozhodnutie Komisie 2004/657/ES(Iba francúzske znenie je autentické) (Text s významom pre EHP)RADA EURÓPSKEJ ÚNIE,so zreteľom na Zmluvu o fungovaní Európskej únie,so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách[1], a najmä na jeho článok 7 ods. 3, článok 11 ods. 3, článok 19 ods. 3 a článok 23 ods. 3,so zreteľom na návrh Európskej komisie,keďže:1.  Spoločnosť Syngenta Seeds S.A.S. predložila Komisii 17. apríla 2007 v mene spoločnosti Syngenta Crop Protection AG v súlade s článkami 5, 11, 17 a 23 nariadenia (ES) č. 1829/2003 žiadosť o obnovenie povolenia na uvádzanie na trh existujúcich potravín a zložiek potravín, ktoré sú vyrobené z kukurice Bt11 (vrátane prídavných látok), a o obnovenie povolenia na uvádzanie na trh existujúceho krmiva, ktoré obsahuje kukuricu Bt11, je z nej zložené alebo vyrobené (vrátane kŕmnych surovín a doplnkových látok do krmív), a iných výrobkov ako potraviny a krmivo, ktoré obsahujú kukuricu Bt11 alebo sú znej zložené, s výnimkou kultivácie (ďalej len „žiadosť“), ktoré sa predtým oznámili v súlade s článkom 8 ods. 1 písm. a) a b) a článkom 20 ods. 1 a) a b) uvedeného nariadenia. Žiadosť sa tiež týka obnovenia povolenia na uvádzanie na trh potravín a zložiek potravín, ktoré sú povolené na základe rozhodnutia Komisie 2004/657/ES z 19. mája 2004 povoľujúceho uvádzanie na trh cukrovej kukurice z geneticky modifikovanej línie kukurice Bt11 ako novú potravinu alebo novú zložku potravín podľa nariadenia Európskeho parlamentu a Rady (ES) č. 258/97[2]. V rámci tejto žiadosti spoločnosť Syngenta Seeds SA.S. tiež požiadala o povolenie potravín a zložiek potravín, ktoré obsahujú poľnú kukuricu Bt11, ktoré v Únii neboli nikdy povolené.2.  Európsky úrad pre bezpečnosť potravín (ďalej len „EFSA“) vydal 17. februára 2009 priaznivé stanovisko[3] v súlade s článkom 6 a 18 nariadenia (ES) č. 1829/2003 a dospel k záveru, že nové informácie poskytnuté v žiadosti a analýza publikácií uverejnených po vydaní predchádzajúceho vedeckého stanoviska EFSA týkajúceho sa kukurice Bt11[4] si nevyžadujú zmeny, a potvrdil predošlý záver, že kukurica Bt11 je rovnako bezpečná ako kukurica, ktorá nebola geneticky modifikovaná, a že nie je pravdepodobné, že by mala nepriaznivé účinky na zdravie ľudí a zvierat alebo na životné prostredie v rámci plánovaných spôsobov používania, čo sa tiež vzťahuje na výrobky, ktoré sú predmetom žiadosti.3.  Úrad EFSA vo svojom stanovisku zvážil všetky špecifické otázky a obavy, ktoré nastolili členské štáty v rámci konzultácie s príslušnými vnútroštátnymi orgánmi podľa článku 6 ods. 4 a článku 18 ods. 4 nariadenia (ES) č. 1829/2003.4.  EFSA vo svojom stanovisku takisto dospel k záveru, že žiadateľom predložený plán monitorovania životného prostredia, ktorého súčasťou je plán všeobecného dohľadu, je v súlade s plánovaným použitím uvedených výrobkov.5.  Po zohľadnení týchto dôvodov a skutočnosti, že spoločnosť Syngenta Crop Protection AG Švajčiarsko, ktorá prevzala spoločnosť Syngenta Seeds AG, adresáta rozhodnutia 2004/657/ES, je tým istým právnym subjektom, v mene ktorého žiadateľ požiadal o obnovenie povolenia, a že uvedená spoločnosť potvrdila, že predmetom jej žiadosti je aj povolenie potravín a zložiek potravín, ktoré obsahujú poľnú kukuricu Bt11 alebo sú z nej zložené, a že plánovala požiadať o obnovenie povolenia výrobkov, na ktoré sa vzťahuje rozhodnutie 2004/657/ES pred vypršaním povolenia uvedeného v danom rozhodnutí, aby sa mohlo prijať jediné rozhodnutie vzťahujúce sa na tieto výrobky, ktoré nadobudne účinnosť v rovnaký deň, malo by sa povoliť obnovenie povolenia na uvádzanie na trh existujúcich výrobkov, obnovenie povolenia potravín a zložiek potravín, ktoré obsahujú sladkú kukuricu Bt11 (čerstvú alebo konzervovanú), a povolenie potravín a zložiek potravín, ktoré sú z nej zložené alebo vyrobené, a obnovenia povolenia pokračovania v obchodovaní s existujúcim krmivom, ktoré obsahuje kukuricu Bt11, alebo je z nej zložené. Rozhodnutie Komisie 2004/657/ES by sa preto malo zrušiť.6.  Podľa nariadenia Komisie (ES) č. 65/2004 zo 14. januára 2004, ktoré zavádza systém vypracovania a prideľovania jednoznačných identifikátorov pre geneticky modifikované organizmy[5], by sa mal každému GMO prideliť jednoznačný identifikátor.7.  Podľa stanoviska EFSA sa zdá, že pre potraviny, zložky potravín a krmivo, ktoré obsahujú kukuricu Bt11, sú z nej zložené alebo vyrobené, sú potrebné len požiadavky špecifického označovania ustanovené v článku 13 ods. 1 a článku 25 ods. 2 nariadenia (ES) č. 1829/2003. Aby sa však zabezpečilo, že uvedené výrobky sa budú používať v rámci rozsahu povolenia stanoveného týmto rozhodnutím, malo by byť na označení krmiva, ktoré obsahuje GMO alebo je z nich zložené, a výrobkov iných, ako sú potraviny a krmivo, ktoré obsahujú GMO alebo sú z nich zložené, v prípade ktorých sa žiada obnovenie povolenia, jasne uvedené, že sa predmetné výrobky nesmú používať na kultiváciu. Držiteľ povolenia by mal predkladať výročné správy o realizácii a výsledkoch činností stanovených v pláne monitorovania účinkov na životné prostredie. Uvedené výsledky by sa mali predkladať v súlade s rozhodnutím Komisie 2009/770/ES z 13. októbra 2009, ktorým sa zavádzajú štandardné formuláre na oznamovanie výsledkov monitorovania zámerného uvoľnenia geneticky modifikovaných organizmov ako výrobkov alebo zložiek výrobkov do životného prostredia na účel ich umiestňovania na trhu podľa smernice Európskeho parlamentu a Rady 2001/18/ES[6].8.  Stanovisko EFSA podobne neoprávňuje na ukladanie špecifických podmienok alebo obmedzení vzťahujúcich sa na uvádzanie potravín a krmiva na trh a/alebo špecifických podmienok alebo obmedzení vzťahujúcich sa na ich používanie a zaobchádzanie s nimi vrátane požiadaviek monitorovania ich používania po uvedení na trh alebo osobitných podmienok ochrany špecifických ekosystémov/životného prostredia a/alebo zemepisných oblastí podľa článku 6 ods. 5 písm. e) a článku 18 ods. 5 písm. e) nariadenia (ES) č. 1829/2003.9.  Všetky relevantné informácie o povolení týchto výrobkov alebo o obnovení povolenia by sa v súlade s nariadením (ES) č. 1829/2003 mali zapísať do Registra Spoločenstva pre geneticky modifikované potraviny a krmivá.10.  Článkom 4 ods. 6 nariadenia Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES[7], sa stanovujú požiadavky na označovanie výrobkov, ktoré obsahujú GMO, alebo sú z nich zložené.11.  Toto rozhodnutie sa oznámi prostredníctvom Informačného strediska pre biologickú bezpečnosť (Biosafety Clearing House) stranám Kartagenského protokolu o biologickej bezpečnosti k Dohovoru o biologickej diverzite podľa článku 9 ods. 1 a článku 15 ods. 2 písm. c) nariadenia Európskeho parlamentu a Rady (ES) č. 1946/2003 z 15. júla 2003 o cezhraničnom pohybe geneticky modifikovaných organizmov[8].12.  Žiadateľ bol oboznámený s opatreniami stanovenými v tomto rozhodnutí.13.  Stály výbor pre potravinový reťazec a zdravie zvierat nevydal stanovisko v lehote stanovenej jeho predsedom,PRIJALA TOTO ROZHODNUTIE:Článok 1 Geneticky modifikovaný organizmus a jednoznačný identifikátorGeneticky modifikovanej kukurici Bt11 ( Zea mays L. ) vymedzenej v písm. b) prílohy k tomuto rozhodnutiu sa v súlade s nariadením (ES) č. 65/2004 prideľuje jednoznačný identifikátor SYN-BTØ11-1.Článok 2PovolenieNa účely článku 4 ods. 2 a článku 16 ods. 2 nariadenia (ES) č. 1829/2003 sa v súlade s podmienkami vymedzenými v tomto rozhodnutí povoľujú tieto výrobky:a) potraviny a zložky potravín, ktoré obsahujú kukuricu SYN-BTØ11-1, sú z nej zložené alebo vyrobené;b) krmivo, ktoré obsahuje kukuricu SYN-BTØ11-1, je z nej zložené alebo vyrobené;c) výrobky iné ako potraviny a krmivo, ktoré obsahujú kukuricu SYN-BTØ11-1 alebo sú z nej zložené a sú určené na rovnaké použitie ako akákoľvek iná kukurica, s výnimkou kultivácie.Článok 3Označovanie1. Na účely požiadaviek na označovanie výrobkov stanovených v článku 13 ods. 1 a článku 25 ods. 2 nariadenia (ES) č. 1829/2003 a v článku 4 ods. 6 nariadenia (ES) č. 1830/2003 je „názov organizmu“ „kukurica“.2. Na označení výrobkov obsahujúcich kukuricu SYN-BTØ11-1 alebo z nej zložených a v dokumentoch sprevádzajúcich tieto výrobky, uvedené v článku 2 písm. b) a c), je uvedené „neurčené na kultiváciu“.Článok 4Monitorovanie účinkov na životné prostredie1. Držiteľ povolenia zabezpečí zavedenie a vykonávanie plánu monitorovania účinkov na životné prostredie podľa písm. h) prílohy.2. Držiteľ povolenia predkladá Komisii výročné správy o vykonávaní a výsledkoch činností stanovených v pláne monitorovania v súlade s rozhodnutím 2009/770/ES.Článok 5Register SpoločenstvaInformácie uvedené v prílohe k tomuto rozhodnutiu sa v súlade s článkom 28 nariadenia (ES) č. 1829/2003 zapíšu do Registra Spoločenstva pre geneticky modifikované potraviny a krmivá.Článok 6Držiteľ povoleniaDržiteľom povolenia je spoločnosť Syngenta Seeds S.A.S., Francúzsko, zastupujúca spoločnosť Syngenta Crop Protection AG, Švajčiarsko.Článok 7PlatnosťToto rozhodnutie sa uplatňuje počas obdobia 10 rokov od dátumu jeho oznámenia.Článok 8ZrušenieRozhodnutie Komisie 2004/657/ES sa zrušuje.Článok 9AdresátToto rozhodnutie je učené spoločnosti Syngenta Seeds S.A.S., Chemin de l'Hobit 12, BP 27 – F-31790 Saint-Sauveur – Francúzsko, ktorá zastupuje spoločnosť Syngenta Crop Protection AG, Švajčiarsko.V BruseliZa RadupredsedaPRÍLOHAa) Žiadateľ a držiteľ povolenia:Názov : Syngenta Seeds S.A.S.Adresa : Chemin de l'Hobit 12, BP 27 – F-31790 Saint-Sauveur – Francúzskov mene spoločnosti Syngenta Crop Protection AG - Schwarzwaldallee 215 – CH 4058 Basle - Švajčiarskob) Určenie a špecifikácia výrobkov:(1) potraviny a zložky potravín, ktoré obsahujú kukuricu SYN-BTØ11-1, sú z nej zložené alebo vyrobené;(2) krmivo, ktoré obsahuje kukuricu SYN-BTØ11-1, je z nej zložené alebo vyrobené;(3) výrobky iné ako potraviny a krmivo, ktoré obsahujú kukuricu SYN-BTØ11-1 alebo sú z nej zložené a sú určené na rovnaké použitie ako akákoľvek iná kukurica s výnimkou kultivácie.Geneticky modifikovaná kukurica SYN-BTØ11-1 opísaná v žiadosti vyjadruje proteín Cry1Ab, ktorý jej poskytuje ochranu proti určitým škodcom z radu Lepidoptera, a proteín PAT, ktorý jej dáva schopnosť tolerancie na herbicíd na báze glufosinátu ammónneho.c) Označovanie:(1) Na účely požiadaviek špecifického označovania stanovených v článku 13 ods. 1 a článku 25 ods. 2 nariadenia (ES) č. 1829/2003 a v článku 4 ods. 6 nariadenia (ES) č. 1830/2003 je „názov organizmu“ „kukurica“.(2) Na označení výrobkov obsahujúcich kukuricu SYN-BTØ11-1 alebo z nej zložených a v dokumentoch sprevádzajúcich tieto výrobky, uvedené v článku 2 písm. b) a c), je uvedené „neurčené na kultiváciu“.d) Metóda detekcie:-  Metóda na kvantitatívne stanovenie kukurice SYN-BTØ11-1, založená na prípadovo špecifickej a v reálnom čase prebiehajúcej PCR;-  schválená referenčným laboratóriom Spoločenstva zriadeným podľa nariadenia (ES) č. 1829/2003, uverejnená na internetovej stránke http://gmo-crl.jrc.ec.europa.eu/statusofdoss.htm-  referenčný materiál: ERM®-BF412 dostupný na internetovej stránke Spoločného výskumného centra (JRC) Európskej komisie, Inštitútu pre referenčné materiály a merania (IRMM) https://irmm.jrc.ec.europa.eu/rmcataloguee) Jednoznačný identifikátor:SYN-BTØ11-1f) Informácie požadované podľa prílohy II ku Kartagenskému protokolu o biologickej bezpečnosti k Dohovoru o biologickej diverzite:Stredisko pre výmenu informácií o biologickej bezpečnosti (Biosafety Clearing-House), záznam ID: pozri [ vyplní sa po oznámení ]g) Podmienky alebo obmedzenia týkajúce sa uvádzania týchto výrobkov na trh, ich používania alebo zaobchádzania s nimi:Nevyžadujú sa.h) Plán monitorovaniaPlán monitorovania vplyvov na životné prostredie podľa prílohy VII k smernici 2001/18/ES[Odkaz: plán uverejnený na internete ]i) Požiadavky týkajúce sa monitorovania používania potravín určených na ľudskú spotrebu po ich uvedení na trhNevyžadujú sa.Poznámka: je možné, že odkazy na príslušné dokumenty bude potrebné priebežne upravovať. Tieto úpravy sa verejnosti sprístupnia formou aktualizácie Registra Spoločenstva pre geneticky modifikované potraviny a krmivá. [1] Ú. v. EÚ L 268, 18.10.2003, s. 1.[2] Ú. v. EÚ L 300, 25.9.2004, s. 48.[3] http://registerofquestions.efsa.europa.eu/roqFrontend/questionLoader?question=EFSA-Q-2007-146[4] Stanovisko EFSA uverejnené 19. mája 2005 týkajúce sa umiestňovania kukurice Bt11 určenej na kultiváciu, do krmív a na priemyselné spracovanie na trh –http://registerofquestions.efsa.europa.eu/roqFrontend/questionLoader?question=EFSA-Q-2004-12[5] Ú. v. EÚ L 10, 16.1.2004, s. 5.[6] Ú. v. EÚ L 275, 21.10.2009, s. 9.[7] Ú. v. EÚ L 268, 18.10 2003, s. 24.[8] Ú. v. EÚ L 287, 5.11.2003, s. 1.


               EURÓPSKA KOMISIA
            V Bruseli23. 2. 2016
            COM(2016) 86 final
            2016/0052(NLE)
            Návrh
            ROZHODNUTIE RADY
            o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               DÔVODOVÁ SPRÁVA

               Dohoda o Európskom hospodárskom priestore (ďalej len „dohoda“) umožňuje Nórsku, Islandu a Lichtenštajnsku („štáty EZVO, ktoré sú členmi EHP“), aby sa v plnej miere zúčastňovali na jednotnom trhu. V tejto súvislosti tieto tri krajiny od nadobudnutia platnosti dohody v roku 1994 prispeli aj k zmierneniu hospodárskych a sociálnych rozdielov v EHP na základe článku 115 uvedenej dohody. Okrem toho Nórsko prispieva prostredníctvom samostatného nórskeho finančného mechanizmu. Platnosť najnovších finančných mechanizmov uplynula 30. apríla 2014.

               Vzhľadom na pretrvávajúcu potrebu zmierniť hospodárske a sociálne rozdiely v rámci Európskeho hospodárskeho priestoru Rada 7. októbra 2013 poverila Komisiu začatím rokovaní s Islandom, Lichtenštajnskom a Nórskom o dohode o budúcich finančných príspevkoch zo strany štátov EZVO, ktoré sú členmi EHP, s cieľom zlepšiť hospodársku a sociálnu súdržnosť v Európskom hospodárskom priestore
                  1
               . Formálne rokovania sa začali v januári 2014. Súčasne, avšak nezávisle od rokovaní o finančnom mechanizme, sa na základe revíznej doložky dodatkových protokolov k dohodám o voľnom obchode s Nórskom a Islandom začal proces preskúmavania protokolov o obchode s rybami medzi EÚ a Islandom a EÚ a Nórskom
                  2
               .

               Rokovania sa skončili na úrovni vyjednávačov 17. júla 2015 parafovaním:

               Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021,

               Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021,

               Dodatkového protokolu k Dohode o spolupráci medzi Európskym hospodárskym spoločenstvom a Nórskym kráľovstvom, ako aj

               Dodatkového protokolu k Dohode o spolupráci medzi Európskym hospodárskym spoločenstvom a Islandom.

               Pripojený návrh sa týka uzavretia dohody o finančnom mechanizme EHP, dohody s Nórskom, protokolu s Nórskom a protokolu s Islandom.

               Na základe Dohody o finančnom mechanizme EHP a dohody s Nórskom bude finančný príspevok štátov EZVO, ktoré sú členmi EHP, na hospodársku a sociálnu súdržnosť v EHP predstavovať 2,8 miliardy EUR na obdobie rokov 2014 – 2021. Okrem toho sa určitá suma finančných zdrojov pridelí aj na riešenie nezamestnanosti mladých ľudí. V tomto výsledku sa odzrkadľujú smernice na rokovania schválené Radou, v ktorých sa uvádza a) „celkové zvýšenie“ finančného príspevku (celkový nárast predstavuje 11,3 % v porovnaní s obdobím rokov 2009 – 2014); b) prípadné nové rozdelenie prostriedkov na účely riešenia dôsledkov nezamestnanosti mladých ľudí; c) uplatňovanie distribučného kľúča Kohézneho fondu; d) zosúladenie nového rozpočtového obdobia s načasovaním nástroja politiky súdržnosti EÚ (2014 – 2020); e) obmedzený počet priorít v porovnaní s predchádzajúcim finančným obdobím a f) zefektívnené vykonávacie ustanovenia.

               Preskúmanie protokolu o obchode s rybami medzi EÚ a Islandom a protokolu o obchode s rybami medzi EÚ a Nórskom viedlo k poskytnutiu nových koncesií obom krajinám na obdobie rokov 2014 – 2021. Tieto koncesie v podstate predstavujú obnovenie koncesií, ktoré boli zavedené na obdobie rokov 2009 – 2014, a to s: a) miernym nárastom v dvoch colných kvótach, pokiaľ ide o Island a b) miernym nárastom koncesií v prípade niektorých colných položiek a obnovením predchádzajúcich koncesií v prípade iných colných položiek, pokiaľ ide o Nórsko. Nórsko obnoví dohodu o preprave rýb na sedemročné obdobie počínajúc dátumom, keď sa začnú predbežne vykonávať nové koncesie.

               Dohody a protokoly sa majú vykonávať predbežne, a to od dátumov stanovených v článkoch až do ukončenia príslušných postupov na ratifikáciu alebo uzavretie a nadobudnutie platnosti.

               Komisia pokladá výsledky rokovaní za uspokojivé a navrhuje, aby Rada po získaní súhlasu Európskeho parlamentu prijala pripojené rozhodnutie o uzavretí dohody o finančnom mechanizme EHP, dohody s Nórskom, protokolu s Nórskom a protokolu s Islandom.

               2016/0052 (NLE)

               Návrh

               ROZHODNUTIE RADY

               o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 175 tretí pododsek a článok 207 v spojení s článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)Potreba zmierniť hospodárske a sociálne rozdiely v rámci Európskeho hospodárskeho priestoru pretrváva, preto by sa mal zriadiť nový mechanizmus pre finančné príspevky štátov EZVO, ktoré sú členmi EHP, ako aj nový nórsky finančný mechanizmus.

               (2)Rada 7. októbra 2013 poverila Komisiu, aby začala rokovania s Islandom, Lichtenštajnským kniežatstvom a Nórskym kráľovstvom o dohode o budúcich finančných príspevkoch štátov EZVO, ktoré sú členmi EHP, na hospodársku a sociálnu súdržnosť v Európskom hospodárskom priestore.

               (3)Finančný mechanizmus EHP (2014 – 2021) a granty Nórska (2014 – 2021) prispejú k dosiahnutiu celkových cieľov stratégie Európa 2020 na zabezpečenie inteligentného, udržateľného a inkluzívneho rastu.

               (4)Dohoda medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohoda medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkový protokol k Dohode medzi Európskym hospodárskym spoločenstvom a Nórskym kráľovstvom a Dodatkový protokol k Dohode medzi Európskym hospodárskym spoločenstvom a Islandom boli podpísané v Bruseli (…). Uvedené dohody a protokoly by sa mali schváliť v mene Európskej únie,

               PRIJALA TOTO ROZHODNUTIE:

               Článok 1

               Týmto sa v mene Európskej únie schvaľuje Dohoda medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohoda medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkový protokol k Dohode medzi Európskym hospodárskym spoločenstvom a Nórskym kráľovstvom a Dodatkový protokol k Dohode medzi Európskym hospodárskym spoločenstvom a Islandom.

               Text dohody a protokolov je pripojený k tomuto rozhodnutiu.

               Článok 2

               Predseda Rady určí osobu splnomocnenú uložiť schvaľovacie listiny v mene Európskej únie podľa článku 3 Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, článku 11 Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, článku 5 Dodatkového protokolu k Dohode medzi Európskym hospodárskym spoločenstvom a Nórskym kráľovstvom a článku 4 Dodatkového protokolu k Dohode medzi Európskym hospodárskym spoločenstvom a Islandom s cieľom vyjadriť súhlas Európskej únie s tým, že bude uvedenými dohodami a protokolmi viazaná.

               Článok 3

               Toto rozhodnutie nadobúda účinnosť …
                  3

               V Bruseli

                     Za Radu

                     predseda

                     (1)
                  Dokument Rady 12239/13 ADD 1.

                     (2)
                  Ú. v. EÚ L 291, 9.11.2010, s. 14 a 18.

                     (3)
                  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli23. 2. 2016
            COM(2016) 86 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               DOHODA
                  MEDZI EURÓPSKOU ÚNIOU, ISLANDOM,
                  LICHTENŠTAJNSKÝM KNIEŽATSTVOM A NÓRSKYM KRÁĽOVSTVOM
                  O FINANČNOM MECHANIZME EHP NA OBDOBIE ROKOV 2014 – 2021

               EURÓPSKA ÚNIA,

               ISLAND,

               LICHTENŠTAJNSKÉ KNIEŽATSTVO,

               NÓRSKE KRÁĽOVSTVO,

               KEĎŽE sa zmluvné strany Dohody o Európskom hospodárskom priestore (ďalej len „Dohoda o EHP“) zhodli na tom, že v záujme podpory trvalého a vyváženého posilňovania vzájomných obchodných a hospodárskych vzťahov je potrebné zmierniť hospodárske a sociálne rozdiely medzi ich regiónmi,

               KEĎŽE s cieľom prispieť k tomuto zámeru štáty EZVO stanovili finančný mechanizmus v kontexte Európskeho hospodárskeho priestoru,

               KEĎŽE ustanovenia, ktorými sa riadi finančný mechanizmus EHP na obdobie rokov 2004 – 2009, boli uvedené v protokole 38a a v dodatku k protokolu 38a k Dohode o EHP,

               KEĎŽE ustanovenia, ktorými sa riadi finančný mechanizmus EHP na obdobie rokov 2009 – 2014, boli uvedené v protokole 38b a v dodatku k protokolu 38b k Dohode o EHP,

               KEĎŽE pretrváva potreba zmierniť hospodárske a sociálne rozdiely v rámci Európskeho hospodárskeho priestoru, mal by sa na obdobie rokov 2014 – 2021 zriadiť nový mechanizmus pre finančné príspevky štátov EZVO, ktoré sú členmi EHP,

               SA ROZHODLI UZAVRIEŤ TÚTO DOHODU:

               ČLÁNOK 1

               Text článku 117 Dohody o EHP sa nahrádza takto:

               „Ustanovenia, ktorými sa riadia finančné mechanizmy, sú uvedené v protokole 38, protokole 38a, dodatku k protokolu 38a, protokole 38b, dodatku k protokolu 38b a protokole 38c.“.

               ČLÁNOK 2

               Za protokol 38b k Dohode o EHP sa vkladá nový protokol 38c. Text protokolu 38c je stanovený v prílohe k tejto dohode.

               ČLÁNOK 3

               Zmluvné strany ratifikujú alebo schvália túto dohodu v súlade so svojimi príslušnými postupmi. Ratifikačné listiny alebo listiny o schválení budú uložené na Generálnom sekretariáte Rady Európskej únie.

               Dohoda nadobudne platnosť prvým dňom druhého mesiaca po dni, keď bola uložená posledná ratifikačná listina alebo listina o schválení.

               Do ukončenia postupov uvedených v odsekoch 1 a 2 sa táto dohoda predbežne vykonáva od prvého dňa prvého mesiaca, ktorý nasleduje po uložení posledného príslušného oznámenia.

               ČLÁNOK 4

               Táto dohoda vyhotovená v jedinom pôvodnom vyhotovení v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom, islandskom a nórskom jazyku, pričom každé znenie je rovnako autentické, bude uložená na Generálnom sekretariáte Rady Európskej únie, ktorý odovzdá overenú kópiu každej zmluvnej strane tejto dohody.

               V Bruseli …

               Za Európsku úniu

               Za Island

               Za Lichtenštajnské kniežatstvo

               Za Nórske kráľovstvo

               PRÍLOHA

               PROTOKOL 38 C

               o finančnom mechanizme EHP (2014 – 2021)

               Článok 1

               1. Island, Lichtenštajnsko a Nórsko (ďalej len „štáty EZVO“) prispejú k zníženiu hospodárskych a sociálnych rozdielov v Európskom hospodárskom priestore a k posilneniu svojich vzťahov s prijímajúcimi štátmi prostredníctvom finančnej pomoci v prioritných oblastiach uvedených v článku 3.

               2. Všetky programy a činnosti financované finančným mechanizmom EHP na obdobie rokov 2014 – 2021 vychádzajú zo spoločných hodnôt rešpektovania ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám.

               Článok 2

               1. Celkový objem finančnej pomoci podľa článku 1 predstavuje 1 548,1 mil. EUR, ktoré budú vyčleňované na projekty v ročných tranžiach v objeme 221,16 mil. EUR počas obdobia od 1. mája 2014 do 30. apríla 2021 vrátane.

               2. Celkový objem zahŕňa pridelené prostriedky pre jednotlivé krajiny, ako sa uvádza v článku 6, a globálny fond pre regionálnu spoluprácu, ako sa uvádza v článku 7.

               Článok 3

               1.
                     Pridelené prostriedky pre jednotlivé krajiny sa sprístupnia pre tieto prioritné oblasti:

               a)
                     inovácie, výskum, vzdelávanie a konkurencieschopnosť;

               b)
                     sociálne začlenenie, zamestnanosť mladých ľudí a znižovanie chudoby;

               c)
                     životné prostredie, energetika, zmena klímy a nízkouhlíkové hospodárstvo;

               d)
                     kultúra, občianska spoločnosť, dobrá správa vecí verejných, základné práva a slobody;

               e)
                     spravodlivosť a vnútorné veci.

               Programové oblasti v prioritných sektoroch, na základe ktorých sa určujú hlavné ciele a oblasti podpory, sú uvedené v prílohe k tomuto protokolu.

               2.
                     a) Prioritné oblasti budú v súlade s postupom uvedeným v článku 10 ods. 3 zvolené, sústredené a upravené podľa rozdielnych potrieb v jednotlivých prijímajúcich štátoch so zreteľom na veľkosť štátu a výšku finančných príspevkov.

               b) z celkových pridelených prostriedkov pre jednotlivé krajiny sa na financovanie občianskej spoločnosti vyčlení 10 % a príslušná suma sa sprístupní v súlade s distribučným kľúčom uvedeným v článku 6.

               Článok 4

               1.
                     S cieľom sústrediť sa na prioritné odvetvia a zabezpečiť účinné vykonávanie v súlade s celkovými cieľmi uvedenými v článku 1, ako aj so zreteľom na stratégiu Európa 2020 na zabezpečenie inteligentného, udržateľného a inkluzívneho rastu vrátane dôrazu na zamestnanosť, vnútroštátne priority, odporúčania pre jednotlivé krajiny a partnerské dohody v rámci politiky súdržnosti EÚ uzavreté s Európskou komisiou, štáty EZVO uzavrú s každým prijímajúcim štátom memorandum o porozumení v súlade s článkom 10 ods. 3.

               2.
                     Konzultácie s Európskou komisiou sa uskutočňujú na strategickej úrovni a uchovávajú sa počas rokovaní o memorande o porozumení podľa vymedzenia v článku 10 ods. 3 s cieľom podporiť komplementárnosť a súčinnosť s politikou súdržnosti EÚ, ako aj preskúmať možnosti uplatňovania finančných nástrojov s cieľom zvýšiť vplyv finančných príspevkov.

               Článok 5

               1.
                     Príspevok krajín EZVO, pokiaľ ide o uvedené programy v rámci pridelených prostriedkov pre jednotlivé krajiny, za ktoré majú prijímajúce štáty vykonávaciu zodpovednosť, nepresiahne 85 percent nákladov na program, ak štáty EZVO nerozhodnú inak.

               2.
                     Je potrebné dodržať pravidlá uplatniteľné na štátnu pomoc.

               3.
                     Zodpovednosť štátov EZVO za projekty sa obmedzuje výlučne na poskytovanie finančných prostriedkov podľa schváleného plánu. Nepreberá sa žiadna právna zodpovednosť voči tretím stranám.

               Článok 6

               Pridelené prostriedky pre jednotlivé krajiny sa sprístupnia týmto prijímajúcim štátom: Bulharsko, Chorvátsko, Cyprus, Česká republika, Estónsko, Grécko, Maďarsko, Lotyšsko, Litva, Malta, Poľsko, Portugalsko, Rumunsko, Slovensko a Slovinsko v súlade s týmto rozdelením:

                        Prijímajúci štát

                        Finančné prostriedky (v miliónoch EUR)

                        Bulharsko

                        115,0

                        Chorvátsko

                        56,8

                        Cyprus

                        6,4

                        Česká republika

                        95,5

                        Estónsko

                        32,3

                        Grécko

                        116,7

                        Maďarsko

                        108,9

                        Lotyšsko

                        50,2

                        Litva

                        56,2

                        Malta

                        4,4

                        Poľsko

                        397,8

                        Portugalsko

                        102,7

                        Rumunsko

                        275,2

                        Slovensko

                        54,9

                        Slovinsko

                        19,9

               Článok 7

               1.
                     Z globálnemu fondu pre regionálnu spoluprácu je k dispozícii suma 55,25 milióna EUR. Fond prispieva k dosiahnutiu cieľov finančného mechanizmu EHP, ako sa určuje v článku 1.

               2.
                     z fondu sa 70 % sprístupní na podporu udržateľnej a kvalitnej zamestnanosti mladých ľudí s osobitným dôrazom na tieto oblasti:

               a)
                     programy týkajúce sa mobility pracovných miest a odbornej prípravy pre mladých ľudí, so zameraním na tých, ktorí nie sú zamestnaní, nevzdelávajú sa ani neabsolvujú odbornú prípravu;

               b)
                     programy duálneho vzdelávania, učňovská príprava, začleňovanie mladých ľudí;

               c)
                     spoločné využívanie poznatkov, výmena najlepších postupov a vzájomné učenie medzi organizáciami/inštitúciami poskytujúcimi služby zamestnanosti mladých ľudí.

               Táto časť fondu sa sprístupní pre projekty zahŕňajúce prijímajúce štáty a iné členské štáty EÚ s mierou nezamestnanosti mladých ľudí nad 25 % (údaje Eurostatu za referenčný rok 2013) a týka sa aspoň dvoch krajín vrátane aspoň jedného prijímajúceho štátu. Štáty EZVO sa môžu zúčastňovať ako partneri.

               3.
                     z fondu sa 30 % sprístupní pre regionálnu spoluprácu v prioritných oblastiach uvedených v článku 3, najmä v oblasti spoločného využívania poznatkov, politiky výmeny najlepších postupov a budovania inštitúcií.

               Táto časť fondov sa sprístupní pre projekty zahŕňajúce prijímajúce štáty a susedné tretie krajiny. Projekty musia zahŕňať najmenej tri krajiny vrátane najmenej dvoch prijímajúcich štátov. Štáty EZVO sa môžu zúčastňovať ako partneri.

               Článok 8

               Preskúmanie v polovici trvania vykonajú štáty EZVO do roku 2020 s cieľom prerozdeliť prípadné neviazané dostupné finančné prostriedky v rámci prostriedkov pridelených jednotlivým príslušným prijímajúcim štátom.

               Článok 9

               1.
                     Finančné príspevky podľa tohto protokolu budú dôsledne koordinované s dvojstranným príspevkom z Nórska, ktorý je stanovený v nórskom finančnom mechanizme.

               2.
                     Štáty EZVO predovšetkým zabezpečia, aby postupy pre podávanie žiadostí a spôsoby vykonávania boli v zásade rovnaké pre obidva finančné mechanizmy uvedené v predchádzajúcom odseku.

               3.
                     V prípade potreby sa zohľadnia všetky zásadné zmeny v kohéznej politike Európskej únie.

               Článok 10

               Pri vykonávaní finančného mechanizmu sa uplatňujú tieto pravidlá:

               1.
                     Vo všetkých fázach vykonávania sa uplatňuje najvyšší stupeň transparentnosti, povinnosť zodpovedať sa a nákladová efektívnosť, ako aj zásady dobrej správy vecí verejných, partnerstvo a viacúrovňové riadenie, trvalo udržateľný rozvoj a rovnosť medzi ženami a mužmi a nediskriminácia.

               Ciele finančného mechanizmu EHP sa plnia v rámci úzkej spolupráce medzi prijímajúcimi štátmi a štátmi EZVO.

               2.
                     a) Štáty EZVO spravujú globálny fond pre regionálnu spoluprácu a zodpovedajú za jeho čerpanie vrátane jeho riadenia a kontroly, ako sa uvádza v článku 7 ods. 1;

               b) Štáty EZVO spravujú globálny fond pre občiansku spoločnosť a zodpovedajú za jeho čerpanie vrátane jeho riadenia a kontroly, ako sa uvádza v článku 3 ods. 2 písm. b), pokiaľ nie je v memorande o porozumení podľa článku 10 ods. 3 stanovené inak.

               3.
                     Štáty EZVO uzavrú s každým prijímajúcim štátom memorandum o porozumení týkajúce sa pridelených prostriedkov pre jednotlivé krajiny, okrem pridelených prostriedkov uvedených v odseku 2 písm. a), pričom v memorande sa stanoví viacročný programový rámec a systém riadenia a kontroly.

               a) Na základe memoranda o porozumení prijímajúce štáty predložia návrhy na osobitné programy štátom EZVO, ktoré posúdia a schvália návrhy a uzavrú dohody o grante s prijímajúcimi štátmi za každý jednotlivý program. Na výslovnú žiadosť štátov EZVO alebo príslušného prijímajúceho štátu vykoná Európska komisia skríning návrhu osobitného programu pred jeho prijatím, aby sa tak zabezpečila kompatibilita s politikou Európskej únie v oblasti súdržnosti.

               b) Za vykonávanie dohodnutých programov zodpovedajú prijímajúce štáty, ktoré vytvoria náležitý systém riadenia a kontroly na to, aby sa zabezpečilo riadne vykonávanie a riadenie.

               c) Štáty EZVO môžu vykonávať kontroly podľa svojich interných požiadaviek. Prijímajúce štáty poskytnú na tento účel všetku nevyhnutnú pomoc, informácie a dokumentáciu.

               d) V prípade nezrovnalostí môžu štáty EZVO pozastaviť financovanie a požadovať vrátenie finančných prostriedkov.

               e) Aby sa zabezpečilo čo najširšie zapojenie, bude sa uplatňovať partnerská spolupráca v procese prípravy, vykonávania a hodnotenia finančných príspevkov podľa toho, kde to bude potrebné. Partnerská spolupráca môže okrem iného zahŕňať miestne, regionálne a národné úrovne, ako aj súkromný sektor, občiansku spoločnosť a sociálnych partnerov v prijímajúcich štátoch a štátoch EZVO.

               f) Akýkoľvek projekt v medziach viacročného programového rámca v prijímajúcich štátoch možno realizovať okrem iného v spolupráci s právnymi subjektmi so sídlom v prijímajúcich štátoch a v štátoch EZVO, a to v súlade s pravidlami uplatniteľnými na verejné obstarávanie.

               4.
                     Náklady štátov EZVO na správu sa pokryjú z celkového objemu uvedeného v článku 2 ods. 1 a spresnia sa v ustanoveniach o vykonávaní uvedených v odseku 5.

               5.
                     Štáty EZVO zriadia Výbor pre celkové riadenie finančného mechanizmu EHP. Ďalšie ustanovenia o vykonávaní finančného mechanizmu EHP budú stanovené štátmi EZVO po konzultáciách s prijímajúcimi štátmi, ktorým môže pomáhať Európska Komisia. Štáty EZVO sa pousilujú pripraviť tieto ustanovenia ešte pred podpísaním memoranda o porozumení.

               6.
                     Štáty EZVO predložia správu o svojom príspevku k cieľom finančného mechanizmu EHP a v prípade potreby aj k jedenástim tematickým cieľom európskych štrukturálnych a investičných fondov na obdobie rokov 2014 – 2020
                  1
               :

               Článok 11

               Na konci obdobia vymedzeného v článku 2 a bez toho, aby boli dotknuté práva a povinnosti vyplývajúce z dohody, zmluvné strany v súlade s článkom 115 dohody preskúmajú potrebu zaoberať sa otázkou hospodárskych a sociálnych rozdielov v rámci Európskeho hospodárskeho priestoru.

               Príloha k protokolu 38C

               Inovácie, výskum, vzdelávanie a konkurencieschopnosť

               1.Rozvoj podnikania, inovácie a MSP

               2.Výskum

               3.Vzdelávanie, štipendiá, učňovská príprava a podnikanie mladých ľudí

               4.Rovnováha medzi pracovným a súkromným životom

               Sociálne začlenenie, zamestnanosť mladých ľudí a znižovanie chudoby

               5.Výzvy v oblasti verejného zdravia v Európe

               6.Integrácia Rómov a posilnenie ich postavenia

               7.Deti a mladí ľudia v ohrození

               8.Účasť mladých ľudí na trhu práce

               9.Miestny rozvoj a znižovanie chudoby

               Životné prostredie, energetika, zmena klímy a nízkouhlíkové hospodárstvo

               1.Životné prostredie a ekosystémy

               2.Obnoviteľné zdroje energie, energetická efektívnosť a energetická bezpečnosť

               3.Zmierňovanie zmeny klímy a adaptácia na túto zmenu

               Kultúra, občianska spoločnosť, dobrá správa vecí verejných a základné práva a slobody

               1.Podnikanie v oblasti kultúry, kultúrne dedičstvo a kultúrna spolupráca

               2.Občianska spoločnosť

               3.Dobrá správa vecí verejných, zodpovedné inštitúcie a transparentnosť

               4.Ľudské práva – vnútroštátne vykonávanie

               Spravodlivosť a vnútorné veci

               1.Azyl a migrácia

               2.Nápravné služby a vyšetrovacia väzba

               3.Medzinárodná policajná spolupráca a boj proti trestnej činnosti

               4.Účinnosť a efektívnosť súdneho systému, posilňovanie zásad právneho štátu

               5.Domáce násilie a rodovo motivované násilie

               6.Predchádzanie katastrofám a pripravenosť na ne

                     (1)
                  1. posilnenie výskumu, technologického rozvoja a inovácií; 2. zlepšenie prístupu k informáciám a IKT a zlepšenie ich využívania a kvality; 3. zvýšenie konkurencieschopnosti malých a stredných podnikov (MSP), poľnohospodárskeho sektora a sektora rybolovu a akvakultúry; 4. podpora prechodu na nízkouhlíkové hospodárstvo vo všetkých sektoroch; 5. podpora prispôsobovania sa zmenám klímy, predchádzania a riadenia rizika, 6. zachovanie a ochrana životného prostredia a podpora efektívneho využívania zdrojov; 7. podpora udržateľnej dopravy a odstraňovanie prekážok v kľúčových sieťových infraštruktúrach; 8. podpora udržateľnosti a kvality zamestnanosti a mobility pracovnej sily, 9. podpora sociálneho začlenenia, boj proti chudobe a akejkoľvek diskriminácii; 10. investície do vzdelávania, školení a odbornej prípravy, ako aj zručností a celoživotného vzdelávania; 11. posilnenie inštitucionálnej kapacity orgánov verejnej správy a zainteresovaných strán, ako aj efektívnosti verejnej správy.

    ---documentbreak--- NA ---documentbreak---

               EURÓPSKA KOMISIA
            V Bruseli23. 2. 2016
            COM(2016) 86 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               DOHODA
                  MEDZI NÓRSKYM KRÁĽOVSTVOM A EURÓPSKOU ÚNIOU O NÓRSKOM FINANČNOM MECHANIZME NA OBDOBIE ROKOV 2014 – 2021

               Článok 1

               1. Nórske kráľovstvo sa zaväzuje prispievať k zníženiu hospodárskych a sociálnych rozdielov v Európskom hospodárskom priestore a k posilneniu svojich vzťahov s prijímajúcimi štátmi prostredníctvom samostatného nórskeho finančného mechanizmu v prioritných oblastiach uvedených v článku 3.

               2. Všetky programy a činnosti financované nórskym finančným mechanizmom na obdobie rokov 2014 – 2021 vychádzajú zo spoločných hodnôt rešpektovania ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám.

               Článok 2

               1. Celkový objem finančnej pomoci podľa článku 1 predstavuje 1253,7 mil. EUR, ktoré budú vyčleňované na projekty v ročných tranžiach v objeme 179,1 mil. EUR počas obdobia od 1. mája 2014 do 30. apríla 2021 vrátane.

               2. Celkový objem zahŕňa pridelené prostriedky pre jednotlivé krajiny, ako sa uvádza v článku 6, a globálny fond pre regionálnu spoluprácu, ako sa uvádza v článku 7.

               Článok 3

               1. Pridelené prostriedky pre jednotlivé krajiny budú dostupné pre tieto prioritné oblasti:

               (a)     inovácie, výskum, vzdelávanie a konkurencieschopnosť;

               b)
                     sociálne začlenenie, zamestnanosť mladých ľudí a znižovanie chudoby;

               c)
                     životné prostredie, energetika, zmena klímy a nízkouhlíkové hospodárstvo;

               d)
                     kultúra, občianska spoločnosť, dobrá správa vecí verejných, základné práva a slobody;

               e)
                     spravodlivosť a vnútorné veci.

               Programové oblasti v prioritných sektoroch, na základe ktorých sa určujú hlavné ciele a oblasti podpory, sú uvedené v prílohe k tejto dohode.

               2.
                     a) Prioritné oblasti budú v súlade s postupom uvedeným v článku 10 ods. 3 zvolené, sústredené a upravené podľa rozdielnych potrieb v jednotlivých prijímajúcich štátoch so zreteľom na veľkosť štátu a výšku finančných príspevkov.

               b) z celkových pridelených prostriedkov pre jednotlivé krajiny sa na fond pre podporu dôstojnej práce a tripartitného dialógu vyčlení 1 % a príslušná suma sa sprístupní v súlade s distribučným kľúčom uvedeným v článku 6.

               c) Spolupráca s občianskou spoločnosťou, cezhraničná spolupráca a spolupráca so susednými tretími krajinami sa bude podporovať.

               Článok 4

               1.
                     S cieľom sústrediť sa na prioritné odvetvia a zabezpečiť účinné vykonávanie v súlade s celkovými cieľmi uvedenými v článku 1, ako aj so zreteľom na stratégiu Európa 2020 na zabezpečenie inteligentného, udržateľného a inkluzívneho rastu vrátane dôrazu na zamestnanosť, vnútroštátne priority, odporúčania pre jednotlivé krajiny a partnerské dohody v rámci politiky súdržnosti EÚ uzavreté s Európskou komisiou, Nórske kráľovstvo uzavrie s každým prijímajúcim štátom memorandum o porozumení v súlade s článkom 10 ods. 3.

               2.
                     Konzultácie s Európskou komisiou sa uskutočňujú na strategickej úrovni a počas rokovaní o memorande o porozumení, ako sa vymedzuje v článku 10 ods. 3, a to s cieľom podporiť komplementárnosť a súčinnosť s politikou súdržnosti EÚ, ako aj preskúmať možnosti uplatňovania finančných nástrojov na účely zvýšenia vplyvu finančných príspevkov.

               Článok 5

               1.
                     Príspevok Nórskeho kráľovstva, pokiaľ ide o uvedené programy v rámci pridelených prostriedkov pre jednotlivé krajiny, za ktoré majú prijímajúce štáty vykonávaciu zodpovednosť, nepresiahne 85 percent nákladov na program, ak Nórske kráľovstvo nerozhodne inak.

               2.
                     Je potrebné dodržať pravidlá uplatniteľné na štátnu pomoc.

               3.
                     Zodpovednosť Nórskeho kráľovstva za projekty sa obmedzuje výlučne na poskytovanie finančných prostriedkov podľa schváleného plánu. Nepreberá sa žiadna právna zodpovednosť voči tretím stranám.

               Článok 6

               Pridelené prostriedky pre jednotlivé krajiny sa sprístupnia týmto prijímajúcim štátom: Bulharsko, Chorvátsko, Cyprus, Česká republika, Estónsko, Maďarsko, Lotyšsko, Litva, Malta, Poľsko, Rumunsko, Slovensko a Slovinsko v súlade s týmto rozdelením:

                        Prijímajúci štát

                        Finančné prostriedky (v miliónoch EUR)

                        Bulharsko

                        95,1

                        Chorvátsko

                        46,6

                        Cyprus

                        5,1

                        Česká republika

                        89,0

                        Estónsko

                        35,7

                        Maďarsko

                        105,7

                        Lotyšsko

                        51,9

                        Litva

                        61,4

                        Malta

                        3,6

                        Poľsko

                        411,5

                        Rumunsko

                        227,3

                        Slovensko

                        58,2

                        Slovinsko

                        17,8

               Článok 7

               1.
                     Z globálneho fondu pre regionálnu spoluprácu je k dispozícii suma 55,25 milióna EUR. Fond prispieva k dosiahnutiu cieľov nórskeho finančného mechanizmu, ako sa určuje v článku 1.

               2.
                     Z fondu sa 60 % sprístupní na podporu udržateľnej a kvalitnej zamestnanosti mladých ľudí s osobitným dôrazom na tieto oblasti:

               a) programy týkajúce sa mobility pracovných miest a odbornej prípravy pre mladých ľudí, so zameraním na tých, ktorí nie sú zamestnaní, nevzdelávajú sa ani neabsolvujú odbornú prípravu;

               b) programy duálneho vzdelávania, učňovská príprava, začleňovanie mladých ľudí;

               c) spoločné využívanie poznatkov, výmena najlepších postupov a vzájomné učenie medzi organizáciami/inštitúciami poskytujúcimi služby zamestnanosti mladých ľudí.

               Táto časť fondu sa sprístupní pre projekty zahŕňajúce prijímajúce štáty a iné členské štáty EÚ s mierou nezamestnanosti mladých ľudí nad 25 % (údaje Eurostatu za referenčný rok 2013) a týka sa aspoň dvoch krajín vrátane aspoň jedného prijímajúceho štátu. Nórske subjekty sa môžu zúčastňovať ako partneri.

               3.
                     Z fondu sa 40 % sprístupní pre regionálnu spoluprácu v prioritných oblastiach uvedených v článku 3, najmä v oblasti spoločného využívania poznatkov, politiky výmeny najlepších postupov a budovania inštitúcií.

               Táto časť fondov sa sprístupní pre projekty zahŕňajúce prijímajúce štáty a susedné tretie krajiny. Projekty musia zahŕňať najmenej tri krajiny vrátane najmenej dvoch prijímajúcich štátov. Nórske subjekty sa môžu zúčastňovať ako partneri.

               Článok 8

               Preskúmanie v polovici trvania vykoná Nórske kráľovstvo do roku 2020 s cieľom prerozdeliť prípadné neviazané dostupné finančné prostriedky v rámci prostriedkov pridelených jednotlivým príslušným prijímajúcim štátom.

               Článok 9

               1.
                     Finančné príspevky podľa článku 1 sa dôsledne koordinujú s príspevkami zo štátov EZVO, ktoré sú stanovené vo finančnom mechanizme EHP.

               2.
                     Nórske kráľovstvo predovšetkým zabezpečí, aby postupy pre podávanie žiadostí a spôsoby vykonávania boli v zásade rovnaké pre obidva finančné mechanizmy uvedené v predchádzajúcom odseku.

               3.
                     V prípade potreby sa zohľadnia všetky zásadné zmeny v kohéznej politike Európskej únie.

               Článok 10

               Pri vykonávaní nórskeho finančného mechanizmu sa uplatňujú tieto pravidlá:

               1.
                     Vo všetkých fázach vykonávania sa uplatňuje najvyšší stupeň transparentnosti, povinnosť zodpovedať sa a nákladová efektívnosť, ako aj zásady dobrej správy vecí verejných, partnerstvo a viacúrovňové riadenie, trvalo udržateľný rozvoj a rovnosť medzi ženami a mužmi a nediskriminácia.

               Ciele nórskeho finančného mechanizmu sa plnia v rámci úzkej spolupráce medzi prijímajúcimi štátmi a Nórskym kráľovstvom.

               2.
                     Nórske kráľovstvo spravuje nasledujúce fondy a zodpovedá za ich čerpanie vrátane ich riadenia a kontroly:

               a)globálny fond pre regionálnu spoluprácu uvedený v článku 7 ods. 1;

               b)fond pre podporu dôstojnej práce a tripartitného uvedený v článku 3, ods. 2 písm. b).

               2.Nórske kráľovstvo uzavrie s každým prijímajúcim štátom memorandum o porozumení týkajúce sa pridelených prostriedkov pre jednotlivé krajiny, okrem pridelených prostriedkov uvedených v odseku 2 písm. a), pričom v memorande sa stanoví viacročný programový rámec a systém riadenia a kontroly.

                  a) Na základe memoranda o porozumení prijímajúce štáty predložia návrhy na osobitné programy Nórskemu kráľovstvu, ktoré posúdi a schváli návrhy a uzavrie dohody o grante s prijímajúcimi štátmi za každý jednotlivý program. Na výslovnú žiadosť Nórskeho kráľovstva alebo príslušného prijímajúceho štátu, vykoná Európska komisia skríning návrhu osobitného programu pred jeho prijatím, aby sa tak zabezpečila kompatibilita s politikou súdržnosti Európskej únie v oblasti súdržnosti.

               b) Za vykonávanie dohodnutých programov zodpovedajú prijímajúce štáty, ktoré vytvoria náležitý systém riadenia a kontroly na to, aby sa zabezpečilo riadne vykonávanie a riadenie.

                  c) Nórske kráľovstvo môže vykonávať kontroly podľa ich interných požiadaviek. Prijímajúce štáty poskytnú na tento účel všetku nevyhnutnú pomoc, informácie a dokumentáciu.

                  d) V prípade nezrovnalostí môže Nórske kráľovstvo pozastaviť financovanie a požadovať navrátenie finančných prostriedkov.

               e) Aby sa zabezpečilo čo najširšie zapojenie bude sa uplatňovať partnerská spolupráca v procese prípravy, vykonávania a hodnotenia finančných príspevkov podľa toho, kde to bude potrebné. Partnerská spolupráca môže okrem iného zahŕňať miestne, regionálne a národné úrovne, rovnako ako aj súkromný sektor, občiansku spoločnosť a sociálnych partnerov v prijímajúcich štátoch a štátoch EZVO.

                  f) Akýkoľvek projekt v medziach viacročného programového rámca v prijímajúcich štátoch možno realizovať okrem iného v spolupráci s právnymi subjektmi so sídlom v prijímajúcich štátoch a v štátoch EZVO, a to v súlade s pravidlami uplatniteľnými na verejné obstarávanie.

               4.
                     Náklady Nórskeho kráľovstva na správu sa pokryjú z celkového objemu uvedeného v článku 2 ods. 1 a spresnia sa v ustanoveniach o vykonávaní uvedených v odseku 5.

               5.
                     Nórske kráľovstvo alebo ním určený právny subjekt je zodpovedné (-ý) za celkové riadenie nórskeho finančného mechanizmu. Ďalšie ustanovenia o vykonávaní nórskeho finančného mechanizmu stanoví Nórske kráľovstvo po konzultáciách s prijímajúcimi štátmi, ktorým môže pomáhať Európska komisia. Nórske kráľovstvo sa pousiluje pripraviť tieto ustanovenia ešte pred podpísaním memoranda o porozumení.

               6.
                     Nórske kráľovstvo predloží správu o svojom príspevku k cieľom finančného mechanizmu EHP a v prípade potreby k jedenástim tematickým cieľom európskych štrukturálnych a investičných fondov na obdobie rokov 2014 – 2020
                  1
               .

               Článok 11

               1.Zmluvné strany ratifikujú alebo schvália túto dohodu v súlade so svojimi príslušnými postupmi.  Ratifikačné alebo schvaľovacie listiny sa uložia na Generálnom sekretariáte Rady Európskej únie.

               2.Dohoda nadobudne platnosť prvým dňom druhého mesiaca po dni, keď bola uložená posledná ratifikačná alebo schvaľovacia listina.

               3.Do ukončenia postupov uvedených v odsekoch 1 a 2 sa táto dohoda predbežne vykonáva od prvého dňa prvého mesiaca, ktorý nasleduje po uložení posledného príslušného oznámenia.

               Článok 12

               Táto dohoda vyhotovená v jedinom pôvodnom vyhotovení v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a nórskom jazyku, pričom každé znenie je rovnako autentické, bude uložená na Generálnom sekretariáte Rady Európskej únie, ktorý odovzdá overenú kópiu každej zmluvnej strane tejto dohody.

               V Bruseli ...  [rok]

               Za Európsku úniu

               Za Nórske kráľovstvo

               PRÍLOHA

               K DOHODE MEDZI

               NÓRSKYM KRÁĽOVSTVOM A EURÓPSKOU ÚNIOU

               O NÓRSKOM FINANČNOM MECHANIZME NA OBDOBIE ROKOV 2014 – 2021

               Inovácie, výskum, vzdelávanie a konkurencieschopnosť

               1.Rozvoj podnikania, inovácie a MSP

               2.Výskum

               3.Vzdelávanie, štipendiá, učňovská príprava a podnikanie mladých ľudí

               4.Rovnováha medzi pracovným a súkromným životom

               5.Sociálny dialóg – dôstojná práca

               Sociálne začlenenie, zamestnanosť mladých ľudí a znižovanie chudoby

               1.Výzvy v oblasti verejného zdravia v Európe

               2.Integrácia Rómov a posilnenie ich postavenia

               3.Deti a mladí ľudia v ohrození

               4.Účasť mladých ľudí na trhu práce

               5.Miestny rozvoj a znižovanie chudoby

               Životné prostredie, energetika, zmena klímy a nízkouhlíkové hospodárstvo

               1.Životné prostredie a ekosystémy

               2.Obnoviteľné zdroje energie, energetická efektívnosť a energetická bezpečnosť

               3.Zmierňovanie zmeny klímy a adaptácia na túto zmenu

               Kultúra, občianska spoločnosť, dobrá správa vecí verejných a základné práva a slobody

               1.Podnikanie v oblasti kultúry, kultúrne dedičstvo a kultúrna spolupráca

               2.Občianska spoločnosť

               3.Dobrá správa vecí verejných, zodpovedné inštitúcie a transparentnosť

               4.Ľudské práva – vnútroštátne vykonávanie

               Spravodlivosť a vnútorné veci

               1.Azyl a migrácia

               2.Nápravné služby a vyšetrovacia väzba

               3.Medzinárodná policajná spolupráca a boj proti trestnej činnosti

               4.Účinnosť a efektívnosť súdneho systému, posilňovanie zásad právneho štátu

               5.Domáce násilie a rodovo motivované násilie

               6.Predchádzanie katastrofám a pripravenosť na ne

                     (1)
                  1) posilnenie výskumu, technologického rozvoja a inovácií; 2) zlepšenie prístupu k informáciám a IKT a zlepšenie ich využívania a kvality; 3) zvýšenie konkurencieschopnosti malých a stredných podnikov (MSP), poľnohospodárskeho sektora a sektora rybolovu a akvakultúry; 4) podpora prechodu na nízkouhlíkové hospodárstvo vo všetkých sektoroch; 5) podpora prispôsobovania sa zmenám klímy, predchádzania a riadenia rizika; 6) zachovanie a ochrana životného prostredia a podpora efektívneho využívania zdrojov; 7) podpora udržateľnej dopravy a odstraňovanie prekážok v kľúčových sieťových infraštruktúrach; 8) podpora udržateľnosti a kvality zamestnanosti a mobility pracovnej sily; 9) podpora sociálneho začlenenia, boj proti chudobe a akejkoľvek diskriminácii; 10) investície do vzdelávania, školení a odbornej prípravy, ako aj zručností a celoživotného vzdelávania; 11) posilnenie inštitucionálnej kapacity orgánov verejnej správy a zainteresovaných strán, ako aj efektívnosti verejnej správy.

    ---documentbreak--- NA ---documentbreak--- NA ---documentbreak---

               EURÓPSKA KOMISIA
            V Bruseli23. 2. 2016
            COM(2016) 86 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               DODATKOVÝ PROTOKOL K DOHODE MEDZI EURÓPSKYM HOSPODÁRSKYM SPOLOČENSTVOM A ISLANDSKOU REPUBLIKOU

               EURÓPSKA ÚNIA

               a

               ISLAND

               SO ZRETEĽOM na Dohodu medzi Európskym hospodárskym spoločenstvom a Islandskou republikou, podpísanú 22. júla 1972, ako aj na existujúce dojednania v oblasti obchodu s rybami a produktmi rybárstva medzi Islandom a Spoločenstvom,

               SO ZRETEĽOM na Dodatkový protokol k Dohode medzi Európskym hospodárskym spoločenstvom a Islandom o osobitných ustanoveniach uplatniteľných na obdobie 2009 – 2014 na dovoz určitých rýb a produktov rybárstva, a najmä na jeho článok 1,

               SO ZRETEĽOM na Dodatkový protokol k Dohode medzi Európskym hospodárskym spoločenstvom a Islandom v dôsledku pristúpenia Chorvátskej republiky k Európskej únii, a najmä na jeho článok 2,

               SA ROZHODLI UZAVRIEŤ TENTO PROTOKOL:

               ČLÁNOK 1

               1. V tomto protokole a jeho prílohe sa určujú osobitné ustanovenia uplatniteľné na dovoz určitých rýb a produktov rybárstva s pôvodom na Islande do Európskej únie. Ročné colné kvóty oslobodené od cla sú uvedené v prílohe k tomuto protokolu. Tieto colné kvóty sú uplatniteľné odo dňa, keď predbežné vykonávanie tohto protokolu nadobudne účinnosť, až do 30. apríla 2021, a to podľa postupov stanovených v článku 4 ods. 3.

               2. Na konci uvedeného obdobia zmluvné strany posúdia, či je potrebné zachovať osobitné ustanovenia uvedené v odseku 1 a v prípade potreby zrevidujú úrovne kvót, pričom zohľadnia všetky príslušné záujmy.

               ČLÁNOK 2

               1. Colné kvóty sa uplatňujú odo dňa, keď predbežné vykonávanie tohto protokolu nadobudne účinnosť, a to podľa postupov stanovených v článku 4 ods. 3.

               2. Objemy colných kvót sú uvedené v prílohe k tomuto protokolu. Prvá colná kvóta bude dostupná odo dňa začatia predbežného uplatňovania tohto protokolu až do 30. apríla 2017. Od 1. mája 2017 sa nasledujúce colné kvóty prideľujú každoročne od 1. mája do 30. apríla až do konca obdobia uvedeného v článku 1 tohto protokolu.

               3. Objemy colných kvót na obdobie od 1. mája 2014 až do predbežného uplatňovania tohto protokolu sa prideľujú a sprístupňujú proporčne na zvyšné obdobie uvedené v článku 1 tohto protokolu.

               ČLÁNOK 3

               Pravidlá pôvodu uplatniteľné na colné kvóty uvedené v prílohe k tomuto protokolu sú tie, ktoré sa uvádzajú v protokole 3 k Dohode medzi Európskym hospodárskym spoločenstvom a Nórskym kráľovstvom podpísanej 22. júla 1972.

               ČLÁNOK 4

               1. Zmluvné strany ratifikujú alebo schvália tento protokol v súlade so svojimi príslušnými postupmi. Ratifikačné alebo schvaľovacie listiny sa uložia na Generálnom sekretariáte Rady Európskej únie.

               2. Dohoda nadobudne platnosť prvým dňom druhého mesiaca po dni, keď bola uložená posledná ratifikačná alebo schvaľovacia listina.

               3. Do dokončenia postupov uvedených v odsekoch 1 a 2 tohto článku sa bude tento protokol uplatňovať na dočasnom základe, a to od prvého dňa tretieho mesiaca nasledujúceho po uložení posledného oznámenia na tento účel.

               ČLÁNOK 5

               Tento protokol vyhotovený v jedinom pôvodnom vyhotovení v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a islandskom jazyku, pričom každé znenie je rovnako autentické, bude uložený na Generálnom sekretariáte Rady Európskej únie, ktorý odovzdá overenú kópiu pre každú z vlád zmluvných strán.

               V Bruseli … 2016

               Za Európsku úniu

               Fyrir Ísland

               PRÍLOHA

               OSOBITNÉ USTANOVENIA UVEDENÉ V ČLÁNKU 1 PROTOKOLU

               Okrem súčasných trvalých colných kvót oslobodených od cla Európska únia otvára nasledujúce ročné colné kvóty oslobodené od cla pre výrobky s pôvodom na Islande:

                        Číselný znak KN

                        Opis výrobkov

                        Objem ročnej (1. 5. – 30. 4.) colnej kvóty v čistej hmotnosti, ak nie je uvedené inak *

                        0303 51 00

                        Slede druhov Clupea harengus a Clupea pallasii, mrazené, bez pečene, ikier a mliečia (1)

                        950 ton

                        0306 15 90

                        Mrazené nórske homáre (Nephrops norvegicus)

                        1000 ton

                        0304 49 50

                        Filé zo sebastesov (Sebastes spp.), čerstvé alebo chladené

                        2000 ton

                        1604 20 90

                        Iné prípravky z rýb

                        2500 ton

                        (1) Zvýhodnenie v rámci colnej kvóty sa neudeľuje na tovar deklarovaný na prepustenie do voľného obehu v období od 15. februára do 15. júna.

                * Množstvá sa doplnia v súlade s článkom 2 ods. 3 tohto dodatkového protokolu.

    ---documentbreak--- NA ---documentbreak--- NA ---documentbreak--- NA ---documentbreak---

               EURÓPSKA KOMISIA
            V Bruseli23. 2. 2016
            COM(2016) 86 final
            PRÍLOHA
            k
            návrhu rozhodnutia Rady
            o uzavretí Dohody medzi Európskou úniou, Islandom, Lichtenštajnským kniežatstvom a Nórskym kráľovstvom o finančnom mechanizme EHP na obdobie rokov 2014 – 2021, Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2014 – 2021, Dodatkového protokolu k Dohode medzi Európskym hospodárskym spoločenstvom a Nórskym kráľovstvom a Dodatkového protokolu k Dohode medzi Európskym hospodárskym spoločenstvom a Islandom

               DODATKOVÝ PROTOKOL K DOHODE MEDZI EURÓPSKYM HOSPODÁRSKYM SPOLOČENSTVOM A NÓRSKYM KRÁĽOVSTVOM

               EURÓPSKA ÚNIA

               a

               NÓRSKE KRÁĽOVSTVO

               SO ZRETEĽOM na Dohodu medzi Európskym hospodárskym spoločenstvom a Nórskym kráľovstvom, podpísanú 14. mája 1973, ďalej uvádzanú ako „dohoda“, a na existujúce dojednania v oblasti obchodu s rybami a produktmi rybárstva medzi Nórskom a Spoločenstvom,

               SO ZRETEĽOM na Dodatkový protokol k Dohode medzi Európskym hospodárskym spoločenstvom a Nórskym kráľovstvom o osobitných ustanoveniach uplatniteľných na obdobie 2009 – 2014 na dovoz určitých rýb a produktov rybárstva, a najmä na jeho článok 1,

               SO ZRETEĽOM na Dodatkový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Chorvátskej republiky k Európskej únii, a najmä na jeho články 2 a 3,

               SA ROZHODLI UZAVRIEŤ TENTO PROTOKOL:

               ČLÁNOK 1

               1.V tomto protokole a jeho prílohe sa určujú osobitné ustanovenia uplatniteľné na dovoz určitých rýb a produktov rybárstva pochádzajúcich z Nórska do Európskej únie.

               2.Ročné colné kvóty oslobodené od cla sú uvedené v prílohe k tomuto protokolu. Tieto kvóty sa vzťahujú na obdobie od 1. mája 2014 do 30. apríla 2021. Uplatňované kvóty sa prehodnotia pred koncom tohto obdobia, pričom sa zohľadnia všetky relevantné záujmy.

               ČLÁNOK 2

               1.Colné kvóty sú otvorené odo dňa, keď predbežné vykonávanie tohto protokolu nadobudne účinnosť, a to podľa postupov stanovených v článku 5 ods. 3.

               2.Prvá colná kvóta je dostupná odo dňa začatia predbežného uplatňovania tohto protokolu až do 30. apríla 2017. Od 1. mája 2017 sa nasledujúce colné kvóty prideľujú každoročne od 1. mája do 30. apríla až do konca obdobia uvedeného v článku 1 tohto protokolu.

               3.Objemy colných kvót na obdobie od 1. mája 2014 až do predbežného uplatňovania tohto protokolu sa prideľujú a sprístupňujú proporčne na zvyšné obdobie uvedené v článku 1 tohto protokolu.

               Článok 3

               Nórsko podnikne nevyhnutné kroky, aby bola zabezpečená kontinuita dojednania, ktorým sa povoľuje voľná preprava rýb a produktov rybárstva vyložených v Nórsku z plavidiel pod vlajkou členského štátu Európskej únie.

               Berúc do úvahy obdobie od 1. mája 2014 do predbežného uplatňovania tohto protokolu, ak tranzitný režim nebol zavedený, táto dohoda sa uplatňuje počas obdobia siedmich rokov odo dňa, keď predbežné uplatňovanie tohto protokolu nadobudne účinnosť.

               Článok 4

               Pravidlá pôvodu uplatniteľné na colné kvóty uvedené v prílohe k tomuto protokolu budú tie, ktoré sa uvádzajú v protokole 3 k Dohode medzi Európskym hospodárskym spoločenstvom a Nórskym kráľovstvom, podpísanej 14. mája 1973.

               ČLÁNOK 5

               1.Zmluvné strany ratifikujú alebo schvália tento protokol v súlade so svojimi príslušnými postupmi. Ratifikačné alebo schvaľovacie listiny sa uložia na Generálnom sekretariáte Rady Európskej únie.

               2.Dohoda nadobudne platnosť prvým dňom druhého mesiaca po dni, keď bola uložená posledná ratifikačná alebo schvaľovacia listina.

               3.Do dokončenia postupov uvedených v odsekoch 1 a 2 tohto článku sa bude tento protokol uplatňovať na dočasnom základe, a to od prvého dňa tretieho mesiaca nasledujúceho po uložení posledného oznámenia na tento účel.

               ČLÁNOK 6

               Tento protokol vyhotovený v jedinom pôvodnom vyhotovení v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a nórskom jazyku, pričom každé znenie je rovnako autentické, bude uložený na Generálnom sekretariáte Rady Európskej únie, ktorý odovzdá overenú kópiu pre každú z vlád zmluvných strán.

               V Bruseli … 2016

               Za Európsku úniu

               Za Nórske kráľovstvo

               Príloha

               OSOBITNÉ USTANOVENIA UVEDENÉ V ČLÁNKU 1 PROTOKOLU

               Okrem súčasných trvalých colných kvót oslobodených od cla Európska únia otvára tieto ročné colné kvóty oslobodené od cla pre výrobky s pôvodom v Nórsku:

                        Číselný znak KN

                        Opis výrobkov

                        Objem ročnej (1. 5. – 30. 4.) colnej kvóty v čistej hmotnosti, pokiaľ nie je určené inak *

                        0303 19 00

                        Iné mrazené lososovité ryby

                        2 000 ton

                        0303 51 00

                        Slede druhov Clupea harengus a Clupea pallasii, mrazené, bez pečene, ikier a mliečia
                           1

                        26 500 ton

                        0303 54 10

                        Makrely druhov Scomber scombrus a Scomber japonicus, mrazené, celé, bez pečene, ikier a mliečia
                           2

                        25 000 ton

                        Ex 0304 89 49
                           Ex 0304 99 99

                        Makrely, mrazené filé a mrazené priečne rezy

                        11 300 ton

                        0303 55 30

                        Ex 0303 55 90

                        0303 56 00

                        0303 69 90

                        0303 82 00

                        0303 89 55

                        0303 89 90

                        Stavrida druhu Trachurus murphyi, mrazená

                        Ostatné ryby, mrazené, iné než ryby druhov Caranx trachurus

                        Kobia severná (Rachycentron canadum)

                        Ostatné ryby, mrazené

                        Rajotvaré (Rajidae)

                        Pražma zlatá (Sparus aurata)

                        Ostatné ryby, mrazené

                        Všetky výrobky okrem pečene, ikier a mliečia

                        2 200 ton

                        0304 86 00

                        Ex 0304 99 23

                        Mrazené filé sleďov druhov Clupea harengus a Clupea pallasii

                        Mrazené priečne rezy zo sleďov druhov Clupea harengus a Clupea pallasii (motýle)
                           3

                        55 600 ton

                        Ex 0304 49 90

                        Ex 0304 59 50

                        Čerstvé filé sleďov druhov Clupea harengus a Clupea pallasii

                        Čerstvé priečne rezy zo sleďov druhov Clupea harengus a Clupea pallasii (motýle)

                        9 000 ton

                        Ex 1605 21 10

                        Ex 1605 21 90

                        Ex 1605 29 00

                        Krevety a garnáty, lúpané a mrazené, upravené alebo konzervované

                        7 000 ton

                        Ex 1604 12 91

                        Ex 1604 12 99

                        Slede, korenené a/alebo naložené v octe, v slanom náleve

                        11 400 ton čistej hmotnosti bez nálevu

                        0305 10 00

                        Prášky, múčky a pelety z rýb, vhodné na ľudskú konzumáciu

                        1 000 ton

               * Množstvá sa doplnia v súlade s článkom 2 ods. 3 tohto dodatkového protokolu.

                     (1)
                  Zvýhodnenie v rámci colnej kvóty sa neudeľuje na tovar deklarovaný na prepustenie do voľného obehu v období od 15. februára do 15. júna.

                     (2)
                  Zvýhodnenie v rámci colnej kvóty sa neudeľuje na tovar deklarovaný na prepustenie do voľného obehu v období od 15. februára do 15. júna.

                     (3)
                  Zvýhodnenie v rámci colnej kvóty sa neudeľuje na tovar s číselným znakom KN 0304 99 23, deklarovaný na prepustenie do voľného obehu v období od 15. februára do 15. júna.